**COMUNICAT DE PRESĂ**

**Expoziţia „Anxociety” de Laura Partin**

**în Mica Galerie a Institutului Român de la Veneţia**

Sâmbătă, 17 mai a.c., orele 18.30, în Mica Galerie a Institutului Român de Cultură şi Cercetare Umanistică de la Veneţia va avea loc vernisajul expoziţiei „Anxociety”de Laura Partin, bursieră „Nicolae Iorga” a Institutului Român de la Veneţia.

Proiectul artistic intitulat "Anxociety" însumează o serie de sinteze imagistice, problematizând poetic și (doar) aparent absurd anumite fenomene sociale globale, sub ipoteza că anxietatea constant resimțită în lupta pentru un statut social ar genera un climat hiperconcurenţial în care stigmatizarea, militarismul, supravegherea excesivă și alte repercusiuni societale maligne devin ignorabile.

Laura Partin (1986, Iași, România) este absolventă a Facultăţii de Arte Plastice, Decorative şi Design din cadrul Universității de Arte "George Enescu" din Iași - secția grafică în 2010, și a unui master de cercetare interdisciplinară în domeniul teoriei artei în cadrul aceleiași Universități în 2012. În prezent este bursier „Nicolae Iorga” la Institutul Român de Cultură şi Cercetare Umanistică de la Veneţia, cu un proiect de cercetare intitulat “Estetica deziluzionării”- o extensie a cercetării începute în timpul masterului - și cu un proiect de creație artistică ce poartă titlul expoziţiei.

Expoziţia face parte din programul IRCCU Veneţia de susţinere a bursierilor şi studenţilor români din Italia şi va putea fi vizitată până pe 22 mai a. c., de marţi până sâmbătă, între orele 10-12 şi 16-19. Intrarea este liberă.

**Pentru mai multe detalii:**

**Alexandru Damian**, coordonator proiecte arte vizuale

Tel. +39.041.524.2309

**INSTITUTUL ROMÂN DE CULTURĂ ŞI CERCETARE UMANISTICĂ**

Palazzo Correr - Cannaregio 2214 (Campo Santa Fosca)

30121 Veneţia, ITALIA